钦定古今图书集成/明伦汇编/官常典/第506卷 > 葛霸
## 钦定古今图书集成/明伦汇编/官常典/第506卷 > 葛霸

按《宋史》本传：“霸，真定人。姿表雄毅，善击刺骑射。始事
太宗于藩邸，践阼，补殿前指挥使，稍迁本班都知，三
迁至散员都虞候。雍熙中，幽州之师失律，大补军校，
以霸为骁骑军都指挥使，领檀州刺史，戍定州。尝遇
敌唐河，与战，败走之，斩获甚众。俄召为御前忠佐马
步军都军头。端拱初，出为博州团练使，历潞、代二州”
部署。淳化元年，擢殿前都虞候、领藩州观察使，为高
阳关副都部署，进都部署，凡七战，召还。制授保顺军
节度，典军如故。出为镇州都部署，徙天雄军。咸平三
年，车驾劳师于大名，霸与石保吉同来觐。时康保裔
没于河间，即日以霸为贝、冀、高阳关前军行营都部
署。二月，就迁副都指挥使。未几，改邠宁、泾原、环庆三
路都部署。四年，迁侍卫马军都指挥使，领感德军节
度。景德元年，河决澶州横垄埽，命为修河都部署。未
行，属北边有警，真宗议亲征，以霸为驾前西面邢洺
路都部署，又副李继隆为驾前东面排阵使，驻澶州。
明年，召还，以功特加封邑。上言：“朝廷居明德心丧，尚
遏音乐，请停迎授之制。”奏可。是年冬，以霸久典兵，年
且老，罢军职，授昭德军节度、并代都部署。时廷臣有
隶麾下者，颇扰军民，霸昏耄为所罔，真宗知之，故有
是召。四年夏，徙知耀州。霸虽懦，然能谨直自持。会东
封，表求扈跸，既以疾不能从。车驾还，次卫南，疾少间，
迎谒行在。上嘉其意，劳问久之。未几卒，年七十五。赠
太尉。子怀信、怀正、怀敏、怀煦。